****

Αιόλου 86 - 3ος Όροφος - Τ.Κ. 105 59

Τηλ. 210 3342768 - 9, 210 3342771 - 4, Fax: 210 3342767

**Web Site:** [**www.sytate.gr**](http://www.sytate.gr)**Email:** **sytate@nbg.gr****,** **sytate@otenet.gr**

**ΑΝΑΚΟΙΝΩΣΗ**

Συνάδελφοι,

Μια ομάδα προσώπων, με ανεξερεύνητες προθέσεις, που ανακυκλώνει, βαπτίζει και τοποθετεί «Προέδρους», σύμφωνα με τις προσωπικές της φιλοδοξίες, συνεχίζει ακάθεκτη να εκμεταλλεύεται την υγειονομική κρίση, να ερμηνεύει κατά το δοκούν τις αποφάσεις της Πολιτείας και **χωρίς καμία εκλογική νομιμοποίηση,** οδηγεί με μαθηματική ακρίβεια το ΤΥΠΕΤ στη διάλυση και στη Χρεοκοπία.

**Σχεδόν ένα χρόνο μετά τη νομική και Καταστατική υποχρέωση του απερχόμενου Διοικητικού Συμβουλίου να προκηρύξει Εκλογές για την ανάδειξη νέας Διοίκησης, η συγκεκριμένη «ομάδα» που διοικεί το Ταμείο, συνεχίζει ανερυθρίαστα να κάνει πως «πέρα βρέχει» και χωρίς κανέναν ενδοιασμό να αποφασίζει μόνη της, εν κρυπτώ, αντιδημοκρατικά και αντιδεοντολογικά, για θέματα που δεσμεύουν οικονομικά το ΤΥΠΕΤ, για την επόμενη δεκαετία.**

Θα περίμενε κανείς ότι στον συνδικαλισμό και κυρίως στα αυτοδιοικούμενα Ταμεία, η δημοκρατική ευαισθησία θα ήταν κυρίαρχη, ενώ οι αποφάσεις των εκλεγμένων μελών, θα ήταν μάθημα ήθους και υπόδειγμα δημοκρατικής συμπεριφοράς. Όμως, δυστυχώς, τα πράγματα, ειδικότερα σε ότι αφορά στο ΤΥΠΕΤ, πηγαίνουν από το κακό στο χειρότερο.

**Με καθεστωτική αντίληψη και αλαζονική συμπεριφορά, λες και είναι μαγαζί του, ο εκτελών χρέη Πρόεδρου (έμπιστος και πνευματικό παιδί της απελθούσας Προέδρου), σε αγαστή συνεργασία με έναν στενό πυρήνα, που αποτελείται από ορισμένους (γνωστούς και μη εξαιρετέους) «συνδικαλιστές», συμπεριφέρεται προκλητικά, αγνοώντας την ιστορία του Οργανισμού, λειτουργώντας με λογικές αυταρχισμού, αποκλεισμών και απαξίωσης.**

«Συμφωνίες – Μνημόνια», με πολλά "θολά" σημεία και "ψιλά γράμματα", αλόγιστες και αδιαφανείς προσλήψεις «ημετέρων», αλλαγή συμβάσεων εργασίας και οικονομικές αυξήσεις (για ορισμένους «εκλεκτούς»), **χωρίς αποφάσεις του Δ.Σ.** και κατά παράβαση ουσιωδών διατάξεων του Καταστατικού, μακροχρόνιες δεσμευτικές συμφωνίες προμήθειας εξοπλισμού και υγειονομικού υλικού, **άρνηση χορήγησης πρακτικών σε Μέλη του Δ.Σ.**, τα οποία βρίσκονται ερμητικά κλειδωμένα στο απόρρητο και πυρασφαλές χρηματοκιβώτιο του Προέδρου, προκειμένου να εξασφαλιστεί, στο μέγιστο βαθμό, η μη πρόσβαση σε αυτά, (αφού άλλες αποφάσεις ψηφίστηκαν στα Δ.Σ. και είναι καταγραμμένες εκεί και διαφορετικές είναι αυτές που υλοποιήθηκαν), **είναι μόνο ορισμένα από τα στοιχεία που χαρακτηρίζουν τον τρόπο, το ύφος και το ήθος, για το πως αντιλαμβάνονται όλοι αυτοί τη διαχείριση και τη λειτουργία του ΤΥΠΕΤ, καθώς και την εκπροσώπηση των συμφερόντων των συναδέλφων.**

Τελευταίο τους «επίτευγμα» είναι **η άρον - άρον ανακοίνωση προγράμματος Εθελούσιας Εξόδου, χωρίς καμία απόφαση του Διοικητικού Συμβουλίου,** αλλά και χωρίς καμία ενημέρωση των ιδρυτικών Σωματείων του Ταμείου.

Ούτε βέβαια των άλλων Σωματείων των Εργαζομένων στην Τράπεζα (πλην ελάχιστων Λακεδαιμονίων), αλλά ούτε και των Συνταξιούχων, που όλοι μαζί αθροίζουν χιλιάδες μέλη στο ΤΥΠΕΤ.

**Μάλιστα, στην πρόσφατη συνεδρίαση του Διοικητικού Συμβουλίου, όταν ορισμένα εκλεγμένα μέλη ζήτησαν ενημέρωση, καθώς και την απόφαση για την εξαγγελία του προγράμματος εθελούσιας εξόδου, ο εκτελών χρέη Προέδρου, αρνήθηκε προσχηματικά τη συζήτηση, με αποτέλεσμα τα συγκεκριμένα μέλη να αποχωρήσουν από τη συνεδρίαση και να καταγγείλουν τη διαδικασία, σε ένδειξη διαμαρτυρίας.**

Σύμφωνα λοιπόν με τα παραπάνω δημιουργούνται μια σειρά από σοβαρά ερωτήματα, που χρήσουν άμεσης απάντησης:

**Ποιος και με ποια διαδικασία έλαβε την απόφαση για την Εθελούσια?**

**Ποιους σκοπούς εξυπηρετεί και με ποια ηθική νομιμοποίηση ένα Προεδρείο, που τελεί υπό «αναστολή», εδώ και σχεδόν ένα χρόνο, λόγω της πανδημίας, λαμβάνει τόσο κρίσιμες αποφάσεις για το μέλλον του Οργανισμού, χωρίς να ενημερώνει κανέναν?**

**Αν υλοποιηθεί η απόφασή, δεν θα δημιουργηθεί πρόβλημα στην εύρυθμη λειτουργία του Ταμείου και μάλιστα εν μέσω της υγειονομικής κρίσης?**

**Με ποια ποσά θα αποζημιωθούν, όσοι πριν λίγους μήνες άλλαξαν τις οικονομικές τους συμβάσεις και αύξησαν κατακόρυφα τις αποδοχές τους και πόσο θα επιβαρυνθεί το Ταμείο?**

**Μήπως έχουν και έτοιμο σχέδιο κάλυψης των κενών θέσεων που θα δημιουργηθούν από τη συμμετοχή στο πρόγραμμα και μάλιστα ποντάρουν σε αυτό προεκλογικά?**

Τους προειδοποιήσαμε και τους προειδοποιούμε ξανά, ότι οι προσχηματικές τους δικαιολογίες για την παράταση της θητείας τους, καθώς και για το σύνολο των αποφάσεών τους, που ελήφθησαν όλο αυτό το χρονικό διάστημα, θα ελεγχθούν νομικά και ηθικά με κάθε νόμιμο τρόπο.

Διότι, αντί να σεβαστούν τις συνθήκες της πανδημίας και να επικεντρωθούν (έστω) στην αντιμετώπισή της, αυτοί εξέλαβαν την κρίση ως ευκαιρία για να επιμηκύνουν τη θητεία τους, λαμβάνοντας παράλληλα πλήθος αποφάσεων, που δεσμεύουν τα επόμενα Διοικητικά Συμβούλια, καθώς και το ίδιο το ΤΥΠΕΤ.

**Θα πρέπει όμως να γνωρίζουν ότι ο Σύλλογός μας, ως ιδρυτικό μέλος του Ταμείου, έχει έννομο συμφέρον – και θα το διεκδικήσει με κάθε τρόπο – να μάθει την αλήθεια, ώστε να ενημερώσει υπεύθυνα τους συναδέλφους για τις πρακτικές που ακολουθούν και τους σκοπούς που υπηρετούν, αυτοί που σήμερα, εκμεταλλευόμενοι τον Covid -19, βρίσκονται ακόμη στη Διοίκηση του Ταμείου Υγείας, με αντιδημοκρατικό και αντιδεοντολογικό τρόπο.**

Αθήνα, 26 Μαρτίου 2021

 **Για το Δ.Σ.**

#  Ο Πρόεδρος Ο Γενικός Γραμματέας

 **Νίκος Παπαϊωάννου Νίκος Καρζής**